1.3.2022
DA
Den Europæiske Unions Tidende
C 99/119 Onsdag den 7. juli 2021
luft- og missilforsvarsområde; udtrykker stærk bekymring over udløbet af INF-traktaten, som har skabt en ny sikkerhedsrisiko, især for europæiske lande; opfordrer til, at Europas sikkerhedsmæssige bekymringer anerkendes og adresseres behørigt; beklager de nylige udtrædelser af traktaten om Open Skies;
51. bekræfter på ny sin fulde støtte til EU's og medlemsstaternes forpligtelse over for NPT som hjørnestenen i ordningen for ikkespredning af kernevåben og nedrustning; understreger behovet for at træffe effektive foranstaltninger i retning af nuklear nedrustning; gentager sin tidligere erklæring om, at international fred og sikkerhed styrkes i en verden uden tilstedeværelse og spredning af kernevåben; opfordrer indtrængende EU og NATO til at stræbe efter en ambitiøs dagsorden for bevarelse og styrkelse af effektive internationale våbenkontrol-, nedrustnings- og ikkespredningsordninger som en hjørnesten i den globale, transatlantiske og europæiske sikkerhed og minder om behovet for at forfølge politikker, der har til formål at fremme nedbringelsen af atomarsenaler og fastsætte grænser for deployeringen af hypersoniske missiler; udtrykker bekymring over de aktuelle begivenheder og initiativer i Iran for så vidt angår landets uranberigelsesprogram; fastholder sin støtte til den fælles omfattende handlingsplan (JCPOA) som det bedst mulige middel til at opnå garantier for, at Iran udelukkende anvender atomenergi til fredelige formål; hilser genoptagelsen af forhandlingerne velkommen og opfordrer alle parter til at vende tilbage til fuld overholdelse;
52. opfordrer EU og dets institutioner til, samtidig med at de bygger på grundlaget i den »integrerede tilgang«, at udvikle både en fælles sikkerheds- og forsvarskultur, der respekterer medlemsstaternes specifikke sikkerheds- og forsvarspolitikker, og en strategisk tilgang i hele deres politikudformning, som navnlig bør gælde for beslutninger inden for handel, forsyningskædeforvaltning, screening af investeringer, udviklingssamarbejde, infrastruktur, mobilitet og digitale teknologier; understreger den centrale rolle, som det strategiske kompas spiller i denne henseende; understreger, at EU-institutionerne på områder som hybride trusler og cybertrusler samt bekæmpelse af desinformationskampagner er godt placeret til at udvikle fælles løsninger; glæder sig i denne forbindelse over pakken af foranstaltninger i forbindelse med sikkerhedsunionen fra december 2020 og mener, at dette er et godt første skridt, der hurtigt skal følges op af yderligere tiltag; noterer sig forslaget til et NIS 2-direktiv;
53. understreger betydningen af militær mobilitet for at sikre hurtige styrkebevægelser i og uden for EU, hvilket er vigtigt for et effektivt og præventivt forsvar; opfordrer EU og dets medlemsstater til at intensivere bestræbelserne på fortsat at reducere de proceduremæssige hindringer for militær mobilitet; påskønner EU's uundværlige rolle med hensyn til at fremme militær mobilitet og kræver en betydelig forøgelse af indsatsen for at gennemføre dette projekt, navnlig gennem PESCO, men også ved at tilskynde medlemsstaterne til at motivere deres industrigrundlag til at foreslå konkurrencedygtige projekter, der er berettiget til EU-medfinansiering; opfordrer EU-siden til at skabe større synergier mellem de forskellige involverede aktører; understreger, at en horisontal tilgang, der involverer EU-institutionerne, medlemsstaterne og NATO, er nødvendig for, at militær mobilitet kan lykkes; opfordrer til, at der overvejes en handlingsplan med fokus på EU's og NATO's fælles interesser i militær mobilitet ved at øge ambitionsniveauet på områder som digitalisering, trans­ portinfrastrukturens og -systemernes cyberrobusthed og muligheden for at anvende AI-løsninger til gavn for militær mobilitet; mener, at dette projekt både beviser merværdien af EU-NATO-samarbejdet og demonstrerer, hvordan EU's instrumenter og kompetencer kan bidrage til NATO's kollektive forsvar; glæder sig over, at der er bevilget betydelige EU-midler til samarbejdsbaserede forsvarsprojekter, omend de ikke matcher de oprindelige ambitioner; minder om, at 38 af de 46 nuværende PESCO-projekter svarer til NATO's forsvarsplanlægningsprioriteter, og påskønner tredjelandes potentielle deltagelse i sådanne projekter i overensstemmelse med bestemmelserne i den relevante rådsafgørelse;
Mod et ambitiøst partnerskab
54.
tilslutter sig fuldt ud erklæringen i det nylige NATO-kommuniké om, at Den Europæiske Union fortsat er en unik og afgørende partner for NATO; fastholder på den baggrund sin faste overbevisning om, at forbindelserne mellem EU og NATO skal opgraderes til et egentligt strategisk niveau for at udnytte partnerskabets fulde potentiale med udgangspunkt i de ekstraordinære fremskridt, der allerede er gjort, og med det overordnede mål at opbygge et reelt organisatorisk forhold; opfordrer til afholdelse af regelmæssige særlige topmøder med deltagelse af alle NATO's og EU's stats- og regeringschefer for at opretholde tilliden og forståelsen på højeste niveau og udtrykker sin langsigtede vision om et EU-NATO-partnerskabsråd; tilskynder endvidere til drøftelser om oprettelse af et permanent EU-forsvarsministerråd, som bør holde sig i tæt kontakt med NATO-forsvarsministrene, når disse mødes; understreger princippet om inklusion i denne henseende;